Publication: Magyar Közlöny
Issue: MK-2007-70 (Year: 2007, Number: 70)
Era: 2004-2010
Section: Melléklet a 2007. évi XLVI. törvényhez
Paragraph Index: 17329

6. fejezet A légiforgalmi szolgálatok távközlési követelményei 6.1 Légiforgalmi mozgó szolgálat (levegő-föld összeköttetések) 6.1.1 Általános rész 6.1.1.1 A légiforgalmi szolgálatok céljaira használt levegő-föld összeköttetések esetében közvetlen rádiótávbeszélőt és/vagy digitális adathálózati összeköttetés alkalmazandó. Megjegyzés: A légiforgalmi szolgálati egységek vészhelyzeti 121.5 MHz frekvencia csatornával történő felszerelésére és ezen frekvencia állandó figyelésének fenntartására vonatkozó előírás a 10. Annex II. és V. köteteiben található. 6.1.1.2 Amikor a légiforgalmi irányító szolgálat biztosítására közvetlen, a repülőgépvezető és a légiforgalmi irányító közötti kétirányú rádiótávbeszélőt és/vagy digitális adathálózati összeköttetést alkalmaznak, az összes ilyen levegő-föld távközlési csatornát adatrögzítő berendezéssel lássanak el. Megjegyzés: Valamennyi, a légiforgalmi irányítás közleményeiről automatikusan készült felvétel tárolásának körülményeit a 10. Annex, II. kötet 3.5.1.5 pont részletezi. 6.1.1.3 A 6.1.1.2 pontban előírt kommunikációs csatornákon folytatott közleményváltásról készített felvételek legalább harminc napos időtartamig megőrzendők. 6.1.2 A repüléstájékoztató szolgálat esetében 6.1.2.1 A levegő-föld távközlési berendezés tegyen lehetővé kétirányú összeköttetést a repüléstájékoztató szolgálatot ellátó egység és a repüléstájékoztató körzetben bárhol repülő, megfelelően felszerelt légijárművek között. 6.1.2.2 Ajánlás — A repüléstájékoztató szolgálat rendelkezésére álló levegő-föld távközlési berendezések lehetőség szerint közvetlen, gyors, folyamatos és légköri rádiózavar mentes kétirányú összeköttetést tegyenek lehetővé. 6.1.3 Körzeti irányító szolgálat esetében 6.1.3.1 A levegő-föld távközlési berendezés tegyen lehetővé kétirányú összeköttetést a körzeti irányító szolgálatot ellátó egység és az irányítói terület(ek)en belül bárhol repülő, megfelelően felszerelt légijárművek között. 2007/70/II. szám 6.1.3.2 Ajánlás — A körzeti irányító szolgálat rendelkezésre álló levegő-föld távközlési berendezések lehetőség szerint közvetlen, gyors, folyamatos és légköri rádiózavar mentes kétirányú összeköttetést tegyenek lehetővé. 6.1.3.3 Ajánlás — Ahol a körzeti irányító szolgálat céljaira levegő-föld beszédüzemű távközlési csatornákat használnak és ezeket rádiótávbeszélő kezelők üzemeltetik, hozzanak megfelelő intézkedéseket arra, hogy amikor és ahogy ez szükséges, közvetlen légijármű vezető — légiforgalmi irányító közötti összeköttetés alakulhasson ki. 6.1.4 Bevezető irányító szolgálat esetében 6.1.4.1 A levegő-föld távközlési berendezés tegyen lehetővé közvetlen, gyors, folyamatos és légköri rádiózavar mentes kétirányú összeköttetést a bevezető irányító szolgálatot ellátó egység és az irányítása alatt álló, megfelelően felszerelt légijárművek között. 6.1.4.2 Ahol a bevezető irányító szolgálatot ellátó egység különállóan működik, a levegő-föld távközlési összeköttetést kizárólag ezen egység használatára biztosított távközlési csatornákon tartsák fenn. 6.1.5 Repülőtéri irányító szolgálat esetében 6.1.5.1 A levegő-föld távközlési berendezés tegyen lehetővé közvetlen, gyors, folyamatos és légköri rádiózavar-mentes kétirányú összeköttetést a repülőtéri irányító torony és az érintett repülőtér 45 km-es (25 tmf) körzetén belül bárhol üzemelő, megfelelően felszerelt légijárművek között. 6.1.5.2 Ajánlás — Ahol a körülmények ezt indokolják, a repülőtér munkaterületein működő forgalom irányítására biztosítsanak külön távközlési csatornát. 6.2 Légiforgalmi állandóhelyű szolgálat (föld-föld összeköttetések) 6.2.1 Általános rész 6.1.1.1 A légiforgalmi szolgálatok céljaira használt föld-föld összeköttetések esetében közvetlen beszédüzemű és/vagy digitális adathálózati összeköttetés alkalmazandó. 1, Megjegyzés: Az összeköttetés létrehozásának sebességére utaló jelzés a távközlési szolgálatok számára elsősorban a szükséges távközlési összeköttetés jellegének meghatározása céljából adott útmutatás; például az "azonnali" minősítés olyan összeköttetésre vonatkozik, amely biztosítja az azonnali kapcsolatfelvételt a légiforgalmi irányítók között; a "tizenöt másodperc" azt jelzi, hogy elfogadható a hívó-kulcsos üzem; míg az "öt perc" olyan összeköttetést jelez, amely magába foglalja a visszahívást is.

Source: https://magyarkozlony.hu/hivatalos-lapok/4c6310a937d14bac566ee9c9d944896656c292dd/dokumentumok/5a6ac3c6db12e692ae41096677ad5f072d2cc9f3/letoltes